นายกรัฐมนตรี กำชับควบคุมการใช้กัญชง-กัญชาให้ถูกต้อง หลังปลดล็อกออกจากยาเสพติดประเภท 5 เริ่ม 9 มิถุนายนนี้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า กัญชงกัญชาถูกถอดออกจากยาเสพติดประเภทที่ 5 ตั้งแต่วันที่ 9 มิถุนายน 2565 โดยเฉพาะการปลูก การเสพ การสูบ สามารถทำได้อย่างถูกกฎหมายแต่ก็ไม่ใช่ว่าจะทำได้อย่างเสรีทั้งหมด เพราะพิษภัยของกัญชายังคงมีอยู่ พฤติกรรมการใช้บางเรื่องจำเป็นต้องควบคุม อาทิ การสูบต้องไม่ก่อความรำคาญต่อผู้อื่น การใช้ช่อดอกซึ่งมีสารเสพติดต้องระมัดระวังและห้ามการจำหน่ายแก่เด็ก ซึ่งจำเป็นต้องควบคุมการจำหน่ายและการเสียภาษี โดยกฎหมายใหม่จะกำหนดระเบียบการปฏิบัติต่อไป ส่วนปัจจุบันอยู่ระหว่างการเสนอร่าง พ.ร.บ.กัญชาต่อสภาฯ แต่ในระหว่างนี้ตั้งแต่วันที่ 9 มิถุนายน จนกว่าจะมีกฎหมายบังคับใช้ รัฐบาลได้ตั้งคณะกรรมการบูรณาการนโยบายพืชกันชงและกัญชาขึ้นมา เพื่อกำกับดูแลในช่วงรอยต่อนี้ให้เป็นไปด้วยความเรียบร้อยตามข้อห่วงใย โดยต้องสร้างการรับรู้ให้กับประชาชนและรับเรื่องร้องเรียนต่างๆ ที่อาจเป็นปัญหาจากความไม่เข้าใจด้วย